b'\n_START_ARTICLE_\nCrvenokljuni labud\n_START_SECTION_\nOsobine\n_START_PARAGRAPH_\nOdrasli labudovi su izme\xc4\x91u 125 do 170 cm duga\xc4\x8dki, a raspon krila je 200-240 cm. Visina na tlu mo\xc5\xbee biti preko 1,2 m. Mu\xc5\xbejaci su ve\xc4\x87i od \xc5\xbeenki._NEWLINE_Crvenokljuni labudovi su me\xc4\x91u najte\xc5\xbeim lete\xc4\x87im pticama, mu\xc5\xbejaci te\xc5\xbee oko 12 kg, a \xc5\xbeenke vi\xc5\xa1e od 9 kg; zabilje\xc5\xbeen je mu\xc5\xbejak od skoro 23 kg._NEWLINE_Mladi pti\xc4\x87i nisu sasvim bijele boje kao odrasli, kljun im je crn, a ne naran\xc4\x8dast u prvoj godini \xc5\xbeivota._NEWLINE_Gnijezde se na hrpama granja i li\xc5\xa1\xc4\x87a koja grade u plitkoj vodi uz rub ili na sredini jezera. Crvenokljuni labudovi su monogamni i koriste ponovo isto gnijezdo svake godine, popravljaju\xc4\x87i ga po potrebi. Mu\xc5\xbejak i \xc5\xbeenka se zajedni\xc4\x8dki brinu za gnijezdo. Iz jajeta, koja pola\xc5\xbeu 3-8, pti\xc4\x87i se izlije\xc5\xbeu nakon 35 dana._NEWLINE_Hrane se podvodnim raslinjem, koje dohva\xc4\x87aju dugim vratovima. Ptice se \xc4\x8desto nalaze u kolonijama od preko 100 jedinki.\n_START_SECTION_\nRasprostranjenost\n_START_PARAGRAPH_\nNalaze se u cijeloj Europi, u Rusiji na istok sve do Kam\xc4\x8datke, u Africi, a uvezeni su u Sjevernu Ameriku._NEWLINE_U Hrvatskoj su \xc4\x8desti na jezerima u unutra\xc5\xa1njosti, a pojavljuju se na rijeci Krki i jo\xc5\xa1 nekim mjestima uz obalu Jadrana._NEWLINE_Ljeti u Hrvatskoj \xc5\xbeivi izme\xc4\x91u 1 000 i 2 000 labudova, a zimi i nekoliko tisu\xc4\x87a vi\xc5\xa1e. Crvenokljuni labud je u Hrvatskoj za\xc5\xa1ti\xc4\x87en i njegovo ubijanje, o\xc5\xa1te\xc4\x87ivanje gnijezda, uni\xc5\xa1tavanje jaja, ozlje\xc4\x91ivanje i sl. su nov\xc4\x8dano ka\xc5\xbenjivi.'